**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLYGINIMO už maitinimo paslaugą KLAIPĖDOS MIESTO SAVIVALDYBĖS ŠVIETIMO ĮSTAIGOSE, ĮGYVENDINANČIOSE IKIMOKYKLINIO AR PRIEŠMOKYKLINIO UGDYMO PROGRAMAS, NUSTATYMO TVARKOS APRAŠO PATVIRTINIMO IR ATLYGINIMO DYDŽIO NUSTATYMO, pakeitimo“ PROJEKTO**

1. **Sprendimo projekto esmė, tikslai ir uždaviniai.**

Šiuo sprendimo projektu siekiama papildyti Klaipėdos miesto savivaldybės tarybos 2016 m. gegužės 26 d. sprendimo Nr. T2-143 „Dėl Atlyginimo už maitinimo paslaugą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimo ir atlyginimo dydžio nustatymo“ III skyrių „Atlyginimo už maitinimo paslaugą lengvatos“ 171 punktu ir patikslinti tvarkos aprašo 1, 16 ir 17 punktus.

1. **Projekto rengimo priežastys:**

Nuo šių metų rugsėjo 1 d. įvedamas visuotinis priešmokyklinis ugdymas, kuris bus vykdomas ir bendrojo ugdymo mokyklose. Šis sprendimo projektas parengtas, siekiant suvienodinti lengvatų už maitinimo paslaugą taikymą priešmokyklinio ugdymo grupių vaikams, ugdomiems ikimokyklinio ugdymo įstaigose, mokyklose-darželiuose, Regos ugdymo centre ir bendrojo ugdymo mokyklose.

1. **Kokių rezultatų laukiama.**

Patvirtinus šį sprendimo projektą, lengvatos už maitinimo paslaugą būtų taikomos visose Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas.

1. **Išlaidų sąmatos, skaičiavimai, reikalingi pagrindimai ir paaiškinimai.**

Klaipėdos miesto savivaldybės švietimo įstaigas lanko 1202 vaikai, kuriems taikomos mokesčio už dalinį vaiko išlaikymą švietimo įstaigose, įgyvendinančiose ikimokyklinio ar priešmokyklinio ugdymo programas, lengvatos. Iš kurių 288 vaikai (23,9%) ugdomi pagal priešmokyklinio ugdymo programas. 2016 m. savivaldybės biudžete yra numatyta 278 300 eurų minėtų lengvatų taikymui, iš jų 22 % lėšų skiriama vaikams ugdomiems pagal priešmokyklinio ugdymo programas.

Sprendimo projekte, atlyginimo už maitinimo paslaugą lengvatas (nuo 2016 m. rugsėjo 1 d.) siūloma nustatyti ir vaikams, kurie bus ugdomi bendrojo ugdymo mokyklose pagal priešmokyklinio ugdymo programas. Nuo šių metų rugsėjo 1 d. priešmokyklinio ugdymo grupės bus steigiamos M. Gorkio (1), P. Mašioto (1), Vitės (2) pagrindinėse mokyklose bei „Smeltės“ (1) ir L. Stulpino (1) progimnazijose. Šešiose priešmokyklinio ugdymo grupėse bus ugdoma apie 120 vaikų, iš kurių lengvatos galėtų būti taikomos 30 vaikų, tai sudarytų apie 4000 eurų šių metų rugsėjo-gruodžio mėnesiais.

**6. Galimos teigiamos ar neigiamos sprendimo priėmimo pasekmės.**

Teigiamos pasekmės – lengvatos už maitinimo paslaugą būtų taikomos vaikams, ugdomiems pagal priešmokyklinio ugdymo programas ir bendrojo ugdymo mokyklose.

Neigiamų pasekmių – nenumatoma.

**PRIDEDAMA.**

1. Teisės aktų, nurodytų sprendimo projekto įžangoje, išrašas, 1 lapai.

2. Klaipėdos miesto savivaldybės tarybos 2016 m. gegužės 26 d. sprendimas Nr. T2-143 „Dėl Atlyginimo už maitinimo paslaugą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimo ir atlyginimo dydžio nustatymo“, 6 lapai.

3. Lyginamasis variantas, 4 lapai.

Planavimo ir analizės skyriaus vedėja Jolanta Ceplienė